**SĀKAS SKOLĒNU PIETEIKŠANĀS ĒNU DIENAI 2018**

**No šodienas, 16. janvāra, atvērta skolēnu pieteikšanās Latvijas lielākās izglītības organizācijas *Junior Achievement Latvija* (*JA Latvija*) organizētajai ikgadējai karjeras izglītības programmai ĒNU DIENA, kas šogad norisināsies 14. februārī.**

Pāris dienu laikā, kopš atvērta darba devēju pieteikšanās, portālā enudiena.lv publicētas jau 2441 vakances. *Ēnu vietas* jeb vakances publicējuši Nacionālie bruņotie spēki, *Draugiem Group*, *Swedbank*, Latvijas Mobilais Telefons, *Inbox.lv*, Starptautiskā lidosta “Rīga”, NRC “Vaivari” un daudzi citi uzņēmumi un iestādes. Pagaidām aktīvākie *ēnu devēji* ir valsts iestādes, nevalstiskās organizācijas, kā arī IKT nozares uzņēmumi.

*JA Latvija* vadītājs Jānis Krievāns aicina skolēnus: “ĒNU DIENA var kļūt par vērtīgāko dienu gadā, ja vien skolēns pratīs pareizi to izmantot savā labā — karjeras veidošanai. Ir vilinoši pavadīt papildu brīvu no mācībām skolā dienu, *ēnojot* kādu slavenību vai draugu pulkā apmeklēt valsts pirmo amatpersonu darba vietas, tomēr aicinu šo iespēju izmantot atbildīgāk — *ēnot* no nākotnes profesijas perspektīvas, mērķtiecīgi veidojot sevi kā nākotnē pieprasītu profesionāli, noskaidrojot, kas ir tās prasmes un zināšanas, kas būs nepieciešamas darba tirgū, veidojot pirmos kontaktus, iedvesmojoties un kļūstot zinošākam.”

Pieteikties *ēnošanas* vietai skolēni var līdz 4. februārim ĒNU DIENAS portālā [www.enudiena.lv](http://www.enudiena.lv). Pieteikumu izvērtēšana notiks trīs kārtās. Katrā no kārtām *ēnotājam* ir iespēja pieteikties vienlaicīgi tikai uz 1 vakanci. Ja ĒNU DEVĒJS noraida vai neapstiprina pieteikumu konkrētajā kārtā, skolēnam ir jauna iespēja pieteikties vakancēm. Katru reizi var pieteikties tikai uz 1 vakanci, tāpēc izvēle jāveic rūpīgi, rakstot izvēlētajam *ēnu devējam* pārdomātu motivācijas vēstuli. Ja līdz 4. februārim skolēns nav saņēmis apstiprinājumu nevienā no izvēlētajām vakancēm, tas var kļūt par “nejaušo *ēnotāju*”. Kļūstot par nejaušo *ēnotāju*, skolēnam laika posmā no 8. līdz 11. februārim būs tikai viena iespēja pieteikties uz kādu no atlikušajām vakancēm, un, piesakoties šai vakancei, skolēns automātiski tiks apstiprināts dalībai ĒNU DIENĀ.

Tālāk *ēnu* *devējs* sazinās ar saviem *ēnotājiem* personīgi un norunā tikšanos ĒNU DIENĀ, 14. februārī.

ĒNU DIENAS mērķis ir veicināt skolēnu izglītības satura sasaisti ar reālo dzīvi, palīdzot skolēniem mērķtiecīgi plānot savu karjeru, izdarīt izvēli par savu nākotnes profesiju un atbilstoši sagatavoties darba tirgum. Darba devējiem savukārt tā ir laba iespēja veidot sava uzņēmuma atpazīstamību un piesaistīt nākamos kolēģus.

Pagājušajā gadā ĒNU DIENĀ2017 piedalījās 1313 *ēnu* *devēji*, kuri piedāvāja kopumā 7861 vakanci, kas bija par 25 % vairāk nekā 2016. gadā. Uz piedāvātajām vakancēm pretendēja 41 150 reģistrētu *ēnotāju*. ĒNU DIENĀ 2017 pieprasītākās profesijas bija programmētājs (342 pieteikumi), ārsts (263), radio diktors (248), fotogrāfs (206), ārsta palīgs (185), fizioterapeits (184), ugunsdzēsējs (162), jurists (158), gaisa kuģa stjuarts (151), mākslinieks (151). Savukārt lielākie *ēnu devēji* iepriekšējā gadā bija Jelgavas pilsētas pašvaldība — 141 vakance, Valsts ugunsdzēsības un glābšanas dienests — 90 vakanču, Neatliekamās medicīniskās palīdzības dienests — 87 vakances un banka *Citadele* — 58 vakances.

ĒNU DIENU 2018 informatīvi atbalsta portāls *Inbox.lv,* ziņu aģentūra LETA*,* tiešsaistes sociālā tīmekļa vietne *Draugiem.lv* un izdevējs *Dienas mediji.*

Vairāk informācijas par programmu ĒNU DIENA var atrast portālā [www.enudiena.lv](http://www.enudiena.lv)

**Par *JA Latvija* ĒNU DIENU**

ĒNU DIENA ir pasaulē atpazīstama un atzīta *Junior Achievement* karjeras izglītības programma 1.–12. klašu skolēniem, kuras mērķis ir iepazīstināt skolēnus ar dažādu profesiju un nozaru prasībām, lai palīdzētu jauniešiem izvēlēties profesiju un atbilstoši sagatavoties darba tirgum. ĒNU DIENAS laikā skolēni apmeklē kādu darba vietu un 4–6 stundu garumā vēro interesējošās profesijas pārstāvja darba ikdienu.

Latvijā ĒNU DIENA ir biznesa izglītības biedrības *Junior Achievement Latvija* (*JA Latvija*) reģistrēta preču zīme. *JA Latvija* īstenošo programmu un dod iespēju jauniešiem satikties ar saviem potenciālajiem darba devējiem jau kopš 2001. gada.

***Par JA Latvija***

*JA Latvija* ir Latvijas lielākā izglītības organizācija ar sabiedriskā labuma organizācijas statusu un praktiskās biznesa izglītības eksperts Latvijas skolās. *JA Latvija* ir viens no 37 *Junior Achievement Europe* un viens no 123 *Junior Achievement Worldwide®* tīkla biedriem kopš 1991. gada.

Eiropas Komisija atzinusi *JA Latvija* par vienīgo pozitīvo iniciatīvu Latvijā, kas ilgtermiņā un metodiski nodrošina jauniešiem uzņēmējdarbības izglītību.

*JA Latvija* katru gadu nodrošina Eiropā aprobētu un Latvijas vajadzībām pielāgotu praktiskās biznesa izglītības programmu pieejamību aptuveni 100 000 skolēnu visā Latvijā, visos izglītības līmeņos:

* Finanšu pratības ABC — sociālo zinību priekšmeta mācību un metodiskie materiāli 1.–9. klasei.
* Karjeras izglītības programma ĒNU DIENA 1.–12. klasei.
* Skolēnu mācību uzņēmumu programma 4.–12. klasei.
* Līderu programma 10.–12. klasei.
* Kvalifikācijas paaugstināšanas un tālākizglītības programmas skolotājiem.

**Papildu informācija:**

Jānis Krievāns

*JA Latvija* valdes priekšsēdētājs

Tālrunis: 26188785

E-pasts: [janis@jal.lv](mailto:janis@jal.lv)

Lāsma Bundiķe

Sabiedrisko attiecību konsultante

*MRS grupa JA Latvija* vārdā

Tālrunis: 29808505

E-pasts: [lasma.bundike@mrsgrupa.lv](mailto:lasma.bundike@mrsgrupa.lv)

Seko un uzzini vairāk:

[www.enudiena.lv](http://www.enudiena.lv)

<https://www.facebook.com/JALatvia/>

<https://twitter.com/JALatvija>

<https://www.instagram.com/JALatvia/>